CELEX: 32021R0517
Language: ro
Date: 2021-02-11 00:00:00
Title: Regulamentul delegat (UE) 2021/517 al Comisiei din 11 februarie 2021 de modificare a Regulamentului delegat (UE) 2017/2361 în ceea ce privește modalitățile de plată a contribuțiilor la cheltuielile administrative ale Comitetului unic de rezoluție

25.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 104/30
               
            
         REGULAMENTUL DELEGAT (UE) 2021/517 AL COMISIEI
         din 11 februarie 2021
         de modificare a Regulamentului delegat (UE) 2017/2361 în ceea ce privește modalitățile de plată a contribuțiilor la cheltuielile administrative ale Comitetului unic de rezoluție
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (1), în special articolul 65 alineatul (5),
         întrucât:
         
                     (1)
                  
                  
                     La calcularea contribuțiilor anuale individuale menționate în Regulamentul delegat (UE) 2017/2361 al Comisiei (2), Comitetul unic de rezoluție (denumit în continuare „comitetul”) se bazează în special pe datele privind activele totale și expunerile totale la risc pe care Banca Centrală Europeană (BCE) le colectează de la entitățile care fac obiectul mecanismului unic de rezoluție pentru a calcula taxele de supraveghere menționate în Regulamentul (UE) nr. 1163/2014 al Băncii Centrale Europene (3). În acest scop și în temeiul articolului 6 din Regulamentul delegat (UE) 2017/2361, BCE transmite anual comitetului datele privind fiecare debitor al contribuției colectate de BCE în anul respectiv. Aceste date trebuie transmise în termen de cinci zile lucrătoare de la emiterea de către BCE a comunicărilor privind taxele și, în orice caz, nu mai târziu de data de 31 decembrie a anului pentru care sunt emise comunicările privind taxele.
                  
               
                     (2)
                  
                  
                     Regulamentul (UE) nr. 1163/2014 a fost modificat prin Regulamentul (UE) 2019/2155 al Băncii Centrale Europene (4), printre altele pentru a modifica sistemul prin care BCE colectează datele pentru stabilirea taxelor de supraveghere. Anterior acestei modificări, Regulamentul (UE) nr. 1163/2014 prevedea plata în avans către BCE a taxelor anuale de supraveghere. În urma modificării, Regulamentul (UE) nr. 1163/2014 prevede perceperea taxelor de supraveghere numai după încheierea perioadei de taxare relevante, odată ce cheltuielile anuale efective au fost stabilite, și prevede obligația BCE de a emite anual o comunicare privind taxa pentru fiecare debitor al taxei, în termen de șase luni de la începutul următoarei perioade de taxare.
                  
               
                     (3)
                  
                  
                     Întrucât, în prezent, BCE colectează taxele de supraveghere numai după începerea exercițiului financiar al comitetului, aceasta poate transmite doar ulterior comitetului cele mai recente date. Prin urmare, termenele prevăzute în Regulamentul delegat (UE) 2017/2361 pentru transmiterea datelor de la BCE către comitet nu-i mai permit comitetului să calculeze și să colecteze în avans contribuțiile anuale individuale datorate pentru un anumit exercițiu financiar. Pentru a menține coerența dintre sistemul comitetului de percepere a contribuțiilor în avans și noul regim al BCE și pentru a-i permite comitetului să continue să calculeze și să colecteze în avans contribuțiile anuale, termenele pentru transmiterea datelor și pentru emiterea comunicărilor privind valoarea contribuției în temeiul Regulamentului delegat (UE) 2017/2361 trebuie modificate. Întrucât termenul-limită pentru facturarea de către BCE a taxelor de supraveghere este până la sfârșitul lunii iunie a fiecărui an, comitetul ar trebui să fie autorizat să colecteze tranșe în avans ale contribuțiilor pentru a acoperi cheltuielile pentru perioada din exercițiul său financiar anterioară datei respective. Pentru a reduce la minimum sarcina administrativă pentru entitățile și grupurile vizate, precum și pentru comitet, tranșele ar trebui colectate numai de la entitățile și grupurile care intră sub responsabilitatea directă a comitetului.
                  
               
                     (4)
                  
                  
                     Experiența dobândită în aplicarea Regulamentului delegat (UE) 2017/2361 a arătat că este important ca modificările componenței grupului de entități care intră sub incidența articolului 2 din Regulamentul (UE) nr. 806/2014 și care, prin urmare, trebuie să contribuie la cheltuielile administrative ale comitetului să se reflecte în calculul anual al contribuțiilor administrative în timp util. Prin urmare, comitetul ar trebui să utilizeze cele mai recente informații privind componența grupului format din entitățile respective. BCE, autoritățile naționale de rezoluție și autoritățile naționale competente ar trebui, prin urmare, să pună la dispoziția comitetului toate informațiile relevante pentru a evalua dacă o entitate este obligată să contribuie la cheltuielile administrative ale comitetului. În plus, este necesar să se clarifice modul în care comitetul trebuie să trateze cazurile în care o intrare în grupul de entități care sunt obligate să contribuie la cheltuielile administrative ale comitetului are loc într-un moment al anului în care BCE nu mai stabilește datele corespunzătoare.
                  
               
                     (5)
                  
                  
                     Din motive operaționale, este necesar ca comitetul să aibă o dată-limită clară pentru stabilirea componenței grupului de entități care intră în calculul contribuțiilor anuale în cursul unui anumit an. Comitetul ar trebui să revizuiască acest calcul în anul următor pentru a include eventualele modificări care au survenit după data-limită respectivă.
                  
               
                     (6)
                  
                  
                     Trecerea BCE de la un sistem de emitere de comunicări privind taxele ex ante la un sistem ex post a avut drept consecință faptul că nu vor fi transmise date de la BCE către comitet pentru perioada decembrie 2019-iunie 2021. Pentru a garanta că comitetul este în măsură să obțină resursele necesare pentru a-și acoperi cheltuielile administrative pentru 2021 în baza datelor de care dispune la începutul anului respectiv, sunt necesare dispoziții tranzitorii pentru exercițiul financiar 2021. Cu toate acestea, pentru a reflecta situația entităților care contribuie mai aproape de exercițiul financiar 2021, comitetul ar trebui să recalculeze contribuțiile respective în 2022 pe baza unor date mai recente care îi vor fi fost puse la dispoziție între timp. Diferența dintre cuantumul contribuției anuale individuale datorate pentru exercițiul financiar 2021, recalculat în exercițiul 2022, și cuantumul contribuției respective, astfel cum a fost calculat în exercițiul 2021, ar trebui să fie adăugată sau, respectiv, scăzută din cuantumul contribuției anuale individuale datorate pentru exercițiul financiar 2022.
                  
               
                     (7)
                  
                  
                     Întrucât comitetul trebuie să aplice dispozițiile tranzitorii pentru a colecta contribuțiile pentru cheltuielile sale administrative aferente exercițiului financiar 2021 cât mai curând posibil după începutul anului, prezentul regulament ar trebui să intre în vigoare în ziua următoare datei publicării sale. Această intrare în vigoare rapidă nu are niciun impact asupra entităților care fac obiectul contribuțiilor, deoarece regula generală conform căreia comitetul poate utiliza cele mai recente date disponibile pentru a calcula contribuțiile, atunci când BCE nu i-a furnizat comitetului cele mai recente date la timp, este deja stabilită la articolul 6 alineatul (7) din Regulamentul delegat (UE) 2017/2361. Așadar, nu este necesară nicio pregătire din partea entităților în cauză.
                  
               
                     (8)
                  
                  
                     Prin urmare, Regulamentul delegat (UE) 2017/2361 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul delegat (UE) 2017/2361 se modifică după cum urmează.
            
                        1.
                     
                     
                        Se introduce următorul articol 4a:
                        
                           „Articolul 4a
                           Tranșe în avans pentru contribuțiile anuale individuale
                           
                              (1)   În fiecare exercițiu financiar, înainte de primirea datelor în conformitate cu articolul 6 alineatul (1), comitetul poate colecta tranșe în avans ale contribuțiilor anuale individuale în valoare de până la 75 % din cuantumul contribuțiilor anuale menționate la articolul 3 alineatul (1) de la entitățile și grupurile menționate la articolul 4 alineatul (1) litera (a) pentru exercițiul financiar respectiv. Tranșa în avans a fiecărei entități sau a fiecărui grup se calculează proporțional cu contribuțiile anuale individuale calculate pentru entitatea respectivă sau grupul respectiv în cursul exercițiului financiar imediat precedent.
                           
                           
                              (2)   Comitetul deduce plata tranșei în avans din contribuția anuală individuală a entității sau a grupului pentru exercițiul financiar respectiv.”
                           
                        
                     
                  
                        2.
                     
                     
                        Articolul 6 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   În fiecare an, în termen de cinci zile lucrătoare de la emiterea de către BCE a comunicării privind taxa în conformitate cu articolul 12 alineatul (1) din Regulamentul (UE) nr. 1163/2014 și, în orice caz, nu mai târziu de data de 7 iulie a anului pentru care sunt emise comunicările privind taxa, BCE prezintă comitetului date cu privire la fiecare debitor al contribuției astfel cum au fost utilizate de BCE în anul respectiv pentru a stabili taxele de supraveghere în conformitate cu Regulamentul (UE) nr. 1163/2014.”;
                                    
                                 
                              
                                    (b)
                                 
                                 
                                    se introduce următorul alineat (2a):
                                    
                                       „(2a)   În cazul în care un debitor al contribuției este stabilit într-un anumit exercițiu financiar și nu este o entitate supravegheată sau un grup supravegheat, astfel cum se menționează la articolul 10 alineatul (3) litera (bc) din Regulamentul (UE) nr. 1163/2014, contribuțiile anuale individuale datorate de respectivul debitor al contribuției pentru exercițiul financiar respectiv și pentru exercițiul financiar următor se calculează prin stabilirea la zero a factorilor taxei. În al treilea exercițiu financiar pentru care debitorul contribuției datorează o contribuție anuală individuală, contribuția administrativă anuală individuală datorată pentru cele două exerciții financiare anterioare se recalculează pe baza factorilor taxei utilizați pentru exercițiul financiar respectiv, iar diferența este regularizată în consecință.”;
                                    
                                 
                              
                                    (c)
                                 
                                 
                                    alineatul (4) se înlocuiește cu următorul text:
                                    
                                       „(4)   Atunci când, în sensul prezentului regulament, comitetul trebuie să se asigure dacă o entitate face parte din grupul care a nominalizat un anumit debitor al contribuției sau să verifice dacă o entitate este obligată să contribuie la cheltuielile administrative ale comitetului, BCE, autoritățile naționale de rezoluție și autoritățile naționale competente pun la dispoziția comitetului toate informațiile relevante.”;
                                    
                                 
                              
                                    (d)
                                 
                                 
                                    alineatul (6) se înlocuiește cu următorul text:
                                    
                                       „(6)   Pentru calcularea contribuțiilor anuale individuale datorate pentru un anumit exercițiu financiar, comitetul recurge la datele utilizate de BCE în cursul exercițiului respectiv pentru a stabili taxele de supraveghere pentru exercițiul precedent în conformitate cu Regulamentul (UE) nr. 1163/2014, care îi sunt furnizate în conformitate cu prezentul articol.”
                                    
                                 
                              
                  
                        3.
                     
                     
                        Articolul 7 se modifică după cum urmează:
                        
                                    (a)
                                 
                                 
                                    se introduce următorul alineat (4a):
                                    
                                       „(4a)   În scopul calculării contribuțiilor anuale individuale datorate pentru un anumit exercițiu financiar, toate modificările menționate la alineatele (1), (2) și (3), care survin începând cu data de 1 ianuarie a exercițiului respectiv, sunt luate în considerare de către comitet în cursul următorului exercițiu financiar.”;
                                    
                                 
                              
                                    (b)
                                 
                                 
                                    alineatul (6) se înlocuiește cu următorul text:
                                    
                                       „(6)   Sub rezerva dispozițiilor de la articolul 6 alineatul (2a), contribuțiile anuale individuale ale entităților sau grupurilor care nu fac obiectul modificărilor menționate la alineatele (1), (2) sau (3) nu se ajustează.”
                                    
                                 
                              
                  
                        4.
                     
                     
                        La articolul 8, alineatele (3)-(8) se înlocuiesc cu următorul text:
                        
                           „(3)   Comunicarea privind valoarea contribuției specifică valoarea contribuției anuale individuale sau a tranșei în avans menționată la articolul 4a, precum și modalitatea de plată a contribuției anuale sau a tranșei în avans. Comunicarea privind valoarea contribuției trebuie argumentată corespunzător în ceea ce privește aspectele factuale și juridice ale deciziei privind contribuția individuală sau ale deciziei privind tranșa în avans.
                        
                        
                           (4)   Comitetul adresează orice altă comunicare cu privire la contribuția anuală individuală, inclusiv orice decizii de regularizare adoptate în conformitate cu articolul 10 alineatul (8) și, după caz, cu privire la tranșa în avans, debitorului contribuției.
                        
                        
                           (5)   Contribuția anuală individuală sau tranșa în avans se plătesc în euro.
                        
                        
                           (6)   Debitorul contribuției plătește valoarea contribuției anuale individuale sau a tranșei în avans în termen de 35 de zile calendaristice de la emiterea comunicării privind valoarea contribuției. Debitorul contribuției trebuie să îndeplinească cerințele prevăzute în comunicarea privind valoarea contribuției referitoare la plata contribuției anuale individuale sau a tranșei în avans. Data plății este data la care este creditat contul comitetului.
                        
                        
                           (7)   Contribuția anuală individuală și, după caz, tranșa în avans, datorată de entitățile menționate la articolul 2 din Regulamentul (UE) nr. 806/2014 care sunt membre ale aceluiași grup se colectează de la debitorul contribuției pentru grupul respectiv.
                        
                        
                           (8)   Fără a aduce atingere oricăror altor acțiuni de remediere la care poate recurge comitetul, în cazul plății parțiale, al neplății sau al nerespectării condițiilor de plată specificate în comunicarea privind valoarea contribuției, pentru calcularea penalităților zilnice se aplică zilnic la suma datorată din contribuția anuală individuală și, după caz, din tranșa în avans, o dobândă a cărei rată este egală cu rata principală de refinanțare aplicată de BCE, la care se adaugă 8 puncte procentuale de la data la care plata a devenit scadentă.”
                        
                     
                  
                        5.
                     
                     
                        Articolul 9 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                       „(1)   Plățile contribuțiilor anuale individuale și ale tranșelor în avans datorate, precum și ale dobânzilor pentru întârzierea efectuării plăților prevăzute la articolul 8 alineatul (8) au caracter executoriu.”
                                    
                                 
                              
                  
                        6.
                     
                     
                        Se introduce următorul articol 14a:
                        
                           „Articolul 14a
                           Dispoziții tranzitorii pentru exercițiul financiar 2021
                           În 2021, comitetul calculează contribuțiile anuale individuale datorate pentru exercițiul financiar 2021 pe baza datelor furnizate comitetului de BCE în 2019 și a oricăror actualizări ulterioare ale acestora în conformitate cu articolul 6. În 2022, comitetul recalculează contribuțiile anuale individuale datorate pentru exercițiul financiar 2021 pe baza datelor furnizate comitetului de BCE în 2021, în conformitate cu articolul 6. Orice diferență între suma calculată inițial pentru exercițiul financiar 2021 și suma recalculată se regularizează la calcularea contribuțiilor anuale individuale datorate pentru exercițiul financiar 2022.”
                        
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 februarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 225, 30.7.2014, p. 1.
         
            (2)  Regulamentul delegat (UE) 2017/2361 al Comisiei din 14 septembrie 2017 cu privire la sistemul definitiv al contribuțiilor la cheltuielile administrative ale comitetului unic de rezoluție (JO L 337, 19.12.2017, p. 6).
         
            (3)  Regulamentul (UE) nr. 1163/2014 al Băncii Centrale Europene din 22 octombrie 2014 privind taxele de supraveghere (BCE/2014/41) (JO L 311, 31.10.2014, p. 23).
         
            (4)  Regulamentul (UE) 2019/2155 al Băncii Centrale Europene din 5 decembrie 2019 de modificare a Regulamentului (UE) nr. 1163/2014 privind taxele de supraveghere (BCE/2019/37) (JO L 327, 17.12.2019, p. 70).